Source: http://ocu.luzianky.sk/aktualityop
Timestamp: 2018-01-20 10:39:39+00:00

Document:
Krádež 100,- € v obchode COOP Jednota v Lužiankach
Dňa 05.10.2017 o 08.00 hod. došlo v obci Lužianky, Rastislavova ul. v obchode potravín COOP Jednota ku krádeži peňažnej hotovosti vo výške 100,-€, čím sa neznámy páchateľ dopustil priestupku proti majetku podľa § 50 ods. 1 zákona č. 372/90 Zb. v znení neskorších predpisov. Vykonaným šetrením príslušníkmi OP v Lužiankach bola ako páchateľka zistená mal. Romana B. z Lužianok, ktorá sa skutku dopustila tým spôsobom, že poškodenej Žanete T. z Lužianok vypadla 100,-€ bankovka pri platení na pokladničný pult, čo podozrivá zbadala, bankovku následne prikryla pokladničným blokom a skryla ho spoločne s bankovkou do uzavretej dlane. Po zaplatení svojho nákupu odišla aj s odcudzenou 100,-€ bankovkou z predajne. Časť odcudzených peňazí minula mal. Romana B. pre vlastnú potrebu a časť peňazí bola podozrivej odňatá príslušníkmi OP Lužianky a vrátená poškodenej. Podozrivá sa ku skutku priznala a oľutovala ho. Priestupok bol zadokumentovaný a následne bude v zmysle § 60 ods. 3, písm. a zákona SNR č. 372/1990 o priestupkoch v znení neskorších predpisov odložený, nakoľko podozrivá nedovŕšila v dobe spáchania priestupku 15-rok svojho života.
Pomaľovanie konečnej zástavky MHD č. 21 v Lužiankach
Dňa 23.04.2017 o 02.33 hod. došlo v obci Lužianky, Rastislavova ul. na železničnej stanici k pomaľovaniu oranžovou farbou konečnej zastávky MHD č. 21, čím sa neznámy páchateľ dopustil priestupku proti majetku podľa § 50 ods. 1 zákona č. 372/90 Zb. v znení neskorších predpisov. Vykonaným šetrením príslušníkmi OP v Lužiankach bol aj za pomoci obecného kamerového systému ako páchateľ zistený Jakub M. z Lužianok, ktorý sa ku skutku doznal a svoje konanie oľutoval. Následne zastávku MHD umyl a dal do pôvodného stavu. Priestupok bol po zadokumentovaní zaslaný na Okresný úrad v Nitre priestupkový referát.
KONTROLA ČISTOTY NA ULICIACH OBEŽNÁ A HORÁKOVÁ V LUŽIANKACH
Dňa 02.03.2017 počas výkonu služby bolo príslušníkmi OP na uliciach Obežná a Horáková vykonaná kontrola čistoty, hlavne na verejných priestranstvách pred RD, kde bolo zistené, že v odvodňovacích kanáloch sa nachádza domový a stavebný odpad. Príslušníci OP každého jedného majiteľa RD ako aj obyvateľov ulíc upozornila, aby odpad odpratali a dodržiavali si pravidelne čistotu pred svojimi RD. Za priestupky znečistenia verejného priestranstva podľa ust. §-u 47, ods. 1, písm. d) zákona 372/1990 Zb. o priestupkoch v znení neskorších predpisov bolo riešených celkovo 12 priestupcov napomenutím.
Napomenutí boli vyzvaní k vyčisteniu verejných priestranstiev pred svojimi RD do dňa 06.03.2017. Pri vykonanej kontrole príslušníkmi OP bolo zistené, že odvodňovacie kanále ako aj verejné priestranstvá pred RD boli vyčistené a príslušníci OP budú priebežne kontrolovať, aby k znečisťovaniu verejných priestranstiev na uliciach Obežná a Horáková dochádzalo v čo najmenšej miere.
Záchrana života mladej ženy v hotely Xawax v Lužiankach
Dňa 30.01.2017 o 20.50 hod. bolo na Obecnú políciu v Lužiankach recepčnou hotela Xawax telefonicky nahlásené, že v jednej z izieb v kúpeľni je zamknutá mladá žena a chce si siahnuť na život. Hliadka OP ihneď po oznámení vyrazila na miesto do hotela Xawax, kde bolo zistené, že mladá žena je zamknutá v kúpeľni a vyhráža sa, že ak niekto vstúpi do kúpeľne siahne si na život. Mladá žena odmietala spolupracovať s koordinátorom pre ubytovaných a chcela komunikovať iba s prítomnými príslušníkmi OP. Po menších komplikáciách, kde žena ležiac v sprchovom kúte v rukách držala nôž a okolo krku mala omotanú hadicu od sprchy sa hliadke OP podarilo ženu upokojiť a presvedčiť aby od konania upustila a začala komunikovať. Od priateľa ženy bolo zistené, že mu poslala SMS, kde uviedla, že si chce siahnuť na život, pričom predtým požila omamné látky. Následne bola privolaná RZP, ktorá ženu spoločne s hliadkou OP preložila z kúpeľne na posteľ do izby, kde jej bola poskytnutá prvá pomoc. Po príchode privolanej hliadky OO-PZ Lužianky, ktorá si na mieste prípad prevzala bolo príslušníkmi OP zistené, že sa jedná o Moniku K. z Prašníka, okres Piešťany. Takisto bolo zistené, že menovaná mala sklony siahnuť si na život už aj v minulosti a bola liečená. Následne bola RZP prevezená do Fakultnej nemocnice v Nitre.
Nájdenie muža v kríkoch na Korytovskej ul. v Lužiankach
Dňa 28.10.2016 o 08.50 hod. bolo na Obecnú políciu v Lužiankach telefonicky nahlásené, že na Korytovskej ul. v Lužiankach sa v kríkoch nachádza osoba s kapucňou na hlave, ktorá sa tam skrýva. Po príchode na miesto bolo zistené, že v kríkoch na odľahlom mieste leží na zemi muž na chrbte, ktorý bol značne pod vplyvom alkoholu, ťažko komunikoval a celý sa triasol. Na základe dokladu totožnosti bolo zistené, že sa jedná o Andreja C. z Nitry. Nakoľko bolo podozrenie z podchladenia bola vyrozumená na čísle 112 RZP z Nitry. Po príchode RZP na miesto bola osoba ošetrená a následne prevezená do Fakultnej nemocnice v Nitre.
Krádež bicykla z pred kostola v Lužiankach
Uverejnené: 19. september 2016
Dňa 02.09.2016 o 18.23 hod. došlo v Lužiankach na Rastislavovej ul. z pred kostola k odcudzeniu horského bicykla nezistenej značky, bielo-modrej farby, ktorého majiteľkou je Zdenka R. z Lužianok. Ako páchatelia krádeže boli za pomoci kamerového systému príslušníkmi OP Lužianky zistení Frederik B. z Lužianok a Jozef B. z Lužianok ktorí využili, že majiteľka si horský bicykel oprela neuzamknutý do stojanu na odkladanie bicyklov, bicykel odcudzili a následne si ho odložili v kríkoch v zadne časti areálu ZŠ a MŠ. Uvedeným konaním sa dopustil priestupku proti majetku § 50 ods. 1 zákona č. 372/90 Zb. o priestupkoch a prípad bude zaslaný na Okresný úrad v Nitre, priestupkový referát. Nakoľko Frederik B. dňa 5.9.2016 pri podaní vysvetlenia na obecnej polícii po poučení podal nepravdivé a neúplné vysvetlenie orgánu oprávnenému objasňovať priestupky, čím sa dopustil aj priestupku proti poriadku v správe podľa § 21 ods.1, pís. f zákona č. 372/90 Z. z. v znení neskorších predpisov, bude za uvedený priestupok takisto zaslaný na Okresný úrad v Nitre priestupkový referát. Poškodenej Zdenke R. bola krádežou spôsobená škoda vo výške 150,- eur.
Krádež bicykla z areálu MŠ a ZŠ v Lužiankach
Dňa 24.04.2016 o 15.40 hod. došlo v Lužiankach na Sasinkovej ul. z objektu ZŠ a MŠ k odcudzeniu horského bicykla zn. Wildtrack, červenej farby, ktorého majiteľkou je Jana M. z Lužianok. Ako páchatelia krádeže boli za pomoci kamerového systému príslušníkmi OP Lužianky zistení Frederik B. z Lužianok a Michal L. z Lužianok ktorí využili, že majiteľka si horský bicykel oprela neuzamknutý o budovu zadného bloku MŠ, bicykel odcudzili a následne si ho odložili v kríkoch v zadne časti areálu ZŠ a MŠ , kde si ho chceli neskôr vo večerných hodinách prísť zobrať, následne bicykel chceli odpredať a získané peniaze minúť pre vlastnú potrebu. Uvedeným konaním sa dopustil priestupku proti majetku § 50 ods. 1 zákona č. 372/90 Zb. o priestupkoch a prípad bude zaslaný na Okresný úrad v Nitre, priestupkový referát. Nakoľko Frederik B. bol za posledný rok právoplatne odsúdený za priestupok proti majetku bude prípad zaslaný na OO-PZ v Lužiankach pre podozrenie z trestného činu krádeže podľa § 212 ods. 2, písm. f Trestného zákona. Poškodenej Jane M. bola krádežou spôsobená škoda vo výške 100,- eur.

References: § 50
 § 60
 § 50
 § 50
 § 21
 § 50
 § 212